IZVJEŠTAJ O DANIM DRŽAVNIM JAMSTVIMA I IZDACIMA PO DRŽAVNIM JAMSTVIMA U 2017. GODINI

Izdavanje jamstava propisano je odredbama članaka 71. do 85. u okviru razdjela VII. Zakona o proračunu (Narodne novine, broj 87/08, 136/12 i 15/15) i odredbama članka 34. Zakona o izvršavanju Državnog proračuna Republike Hrvatske za 2017. godinu (Narodne novine, broj 119/16; 113/17). Prema Zakonu o izvršavanju Državnog proračuna Republike Hrvatske za 2017. godinu, dano je ovlaštenje Vladi Republike Hrvatske da, u ime Republike Hrvatske, može davati financijska i činidbena jamstva na prijedlog Ministarstva financija.

Godišnja vrijednost novih financijskih jamstava za 2017. godinu iznosi 5.650.000.000,00 kuna od čega se iznos od 2.300.000.000,00 kuna odnosi na izvanproračunske korisnike državnog proračuna iz članka 29. stavka 3. Zakona o izvršavanju Državnog proračuna Republike Hrvatske za 2017. godinu. U iznos novih financijskih jamstava ne ulazi vrijednost jamstava danih za refinanciranje i reprogramiranje obveza iz prethodnih godina za koje je bilo dano jamstvo.

Državna jamstva izdaju se za: potporu kapitalnim ulaganjima u razvitak kojima se poboljšavaju opći uvjeti gospodarskog djelovanja i koji utječu na izvozni učinak, provedbu prioritetnog programa/projekta koji ima značenje za regionalnu gospodarsku stabilnost, radi ublažavanja gospodarske nerazvijenosti određenog područja, uklanjanje ratnih šteta, obnovu ili hitnu obnovu od posljedica elementarnih nepogoda.

Nadležno ministarstvo, na temelju zahtjeva, dužno je ocijeniti temelj donošenja prijedloga dodjele jamstva u obliku programa ili druge osnove za podnošenje zahtjeva za dodjelu jamstva, bonitet tražitelja, ocjenu stanja zaduženosti, efekte novog zaduženja na mogućnost razvoja i likvidnosti te izraditi stručno mišljenje i jasno opredjeljenje prema odobrenju predloženog jamstva.

Činidbena jamstva su u pravilu vezana za okončanje posla, a mogu se davati na temelju primljenih predujmova u novcu ili imovini za gradnju brodova do njihove isporuke, nabavu zrakoplova na temelju dugoročnog ugovora o zakupu te za infrastrukturne projekte koji se izvode na osnovi ugovora o koncesiji ili zajedničkih ulaganja.

Za dana jamstva ugovorom o izdavanju jamstva uređuju se obveze tražitelja jamstva i instrumenti osiguranja.

Za jamstva koja se aktiviraju, Ministarstvo financija može Financijskoj agenciji dati nalog za naplatu po aktiviranom državnom jamstvu radi namirenja duga.

U razdoblju od 1. siječnja do 31. prosinca 2017. godine izdano je jedanaest jamstava u ukupnom iznosu od 3.831.537.621,28 kuna. Za osiguranje povrata kredita izvanproračunskih korisnika izdana su jamstva u iznosu od 1.190.467.188,00 kuna, činidbena jamstva izdana su u iznosu od 453.921.621,28 kuna, jamstva za refinanciranje obveza iz prethodnih godina u iznosu od 1.754.700.956,00 kuna te nova financijska jamstva u iznosu do 432.447.856,00 kuna.

Društvu Uljanik d.d. u razdoblju od 1. siječnja do 31. prosinca 2017. godine Ministarstvo financija izdalo je tri jamstva. Za kreditno zaduženje radi financiranja Nov. 531 i 532, u korist Erste & Steiermärkische Bank d.d. izdano je jamstvo u iznosu od 12.640.000,00 EUR što na dan izdavanja jamstva iznosi 93.895.519,52 kuna.

Za financiranje izgradnje broda Nov. 532, društvu je 18. rujna 2017. godine izdano jamstvo u korist Istarske kreditne banke Umag d.d. u iznosu od 93.796.813,76 kuna.

Za uredno izmirenje dugoročnih obveza društvu je 13. listopada 2017. godine u korist Hrvatske banke za obnovu i razvitak izdano jamstvo u iznosu od 36.000.000,00 EUR što na dan izdavanja jamstva iznosi 269.973.756,00 kuna.

Za društvo Hrvatske autoceste d.o.o. izdana su dana 09. i 10. svibnja 2017. godine dva jamstva u svrhu urednog servisiranja dospjelih kreditnih obveza sukladno planu poslovanja za 2017. godinu, u korist zajednice ponuditelja: Zagrebačka banka d.d., Zagreb, Privredna banka Zagreb d.d., Zagreb, Erste&Steiermärkische Bank d.d., Rijeka, Croatia banka d.d., Zagreb, Hrvatska poštanska banka d.d., Zagreb, OTP banka d.d., Zadar i Societe Generale-Splitska banka d.d., Split. Za Grupu I – kreditnih obveza, dana 09. svibnja 2017. godine izdano je jamstvo u iznosu od 100.000.000,00 EUR što na dan izdavanja jamstva iznosi 743.052.500,00 kuna, dok je za Grupu II – kreditnih obveza, dana 10. svibnja 107. godine izdano jamstvo iznosu od 100.000.000,00 EUR što na dan izdavanja jamstva iznosi 741.674.700,00 kuna.

Društvo Hrvatske ceste d.o.o. zadužilo se kod zajednice ponuditelja: Erste&Steiermärkische Bank d.d., Rijeka, Privredna banka Zagreb d.d., Zagreb, Societe Generale-Splitska banka d.d., Split, Zagrebačka banka d.d., Zagreb i Hrvatska poštanska banka d.d., Zagreb u svrhu financiranja građenja i održavanja državnih cesta i podmirenja kreditnih obveza u 2017. godini, u korist kojih je dana 10. svibnja 2017. godine izdano jamstvo u iznosu od 60.000.000,00 EUR što na dan izdavanja jamstva iznosi 445.004.820,00 kuna.

Društvu Brodosplit – Holding d.o.o. dana 11. kolovoza 2017. godine izdano je jamstvo u korist Hrvatske banke za obnovu i razvitak u svrhu osiguranja izdavanja bankarskih garancija radi osiguranja avansnih uplata kupca broda Nov.484, u iznosu od 36.000.000,00 EUR što na dan izdavanja jamstva iznosi 266.229.288,00 kuna.

U svrhu podmirenja obveza po dugoročnom kreditu Centra za restrukturiranje i prodaju, izdano je jamstvo u korist Erste & Steiermärkische Bank d.d. u iznosu od 44.000.000,00 EUR što na dan izdavanja jamstva, 19. srpnja 2017. godine, iznosi 325.462.368,00 kuna.

Za financiranje izgradnje objekata Kliničkog bolničkog centra Rijeka i nabave opreme za novu bolnicu na lokalitetu Sušak, dana 09. listopada 2017. godine izdano je jamstvo u korist Hrvatske banke za obnovu i razvitak u iznosu od 70.000.000,00 kuna.

U korist zajednice ponuditelja: Erste&Steiermärkische Bank d.d., Zagrebačka banka d.d., Privredna banka Zagreb d.d., Splitska banka d.d., Hrvatska poštanska banka d.d. i Hrvatska banka za obnovu i razvitak izdano je jamstvo za društvo HŽ Infrastruktura d.o.o. u svrhu financiranja investicija namijenjenih osuvremenjivanju i izgradnji željezničke infrastrukture u iznosu od 48.000.000,00 EUR, što na dan izdavanja jamstva, 15. prosinca 2017. godine, iznosi 362.447.856,00 kuna.

Dana 14. prosinca 2017. godine za Fond za zaštitu okoliša i energetsku učinkovitost izdano je jamstvo u korist zajednice ponuditelja: Splitska banka d.d. i OTP banka d.d. i to u svrhu podmirenja dopuštenog prekoračenja po poslovnom računu i financiranja programa i projekata u iznosu od 420.000.000,00 kuna.

Potencijalne obveze na temelju danih aktivnih jamstava, evidentirane su u Glavnoj knjizi državnog proračuna koncem 2017. godine u okviru izvanbilančne evidencije u iznosu 56.047.130.577,38 kuna. U odnosu na stanje koncem 2016. godine manje su za 9.510.781.063,12 kuna. Krajnji rok dospijeća jamstava je 2040. godina. Jamstva su dana za zaduživanje kod domaćih i inozemnih banaka u iznosu od 31.653.672.442,50 kuna, a kod međunarodnih financijskih institucija u iznosu od 10.837.005.042,84 kuna. U iznos potencijalnih obveza po jamstvima uključene su i obveze za kredite HBOR-a u iznosu od 13.556.453.092,04 kn za koje nisu davana pojedinačna jamstva, s obzirom da za navedene obveze na temelju Zakona o Hrvatskoj banci za obnovu i razvitak (Narodne novine broj 138/06 i 25/13) jamči Republika Hrvatska.

Vrijednosno najznačajnija aktivna jamstva u iznosu 32.400.702.645,02 kn, dana su na zahtjev subjekata iz sektora prometa. Od ukupnih aktivnih jamstava koncem 2017., protestirana jamstva iznose 837.120.034,63 kn. Vrijednosno značajnija protestirana jamstva koncem 2017., odnose se na jamstva dana društvu HŽ Infrastruktura d.o.o. u iznosu 536.362.037,18 kn, društvu HŽ Putnički prijevoz d.o.o. u iznosu 289.355.306,81 kn i Imunološkom zavodu d.d. u iznosu 11.402.690,64 kn.

U državnom proračunu za 2017. godinu na stavci izdataka za jamstvenu pričuvu planirana su sredstva u iznosu od 240.000.000,00 kuna.

U razdoblju od 1. siječnja do 31. prosinca 2017. godine na ime protestiranih jamstava izvršena su plaćanja na teret jamstvene pričuve u iznosu od 232.594.310,39 kuna.

Najznačajniji iznos po protestiranim jamstvima odnosi se na plaćanje kreditnih obveza društva HŽ Infrastruktura d.o.o. u iznosu od 216.194.346,41 kuna. Preostala plaćanja odnose se na izmirenje kreditnih obveza HŽ Putnički prijevoz d.o.o. u iznosu od 8.500.077,50 kuna te kreditnih obveza društva Imunološki zavod d.d. u iznosu od 7.899.886,48 kuna.

Za navedeno razdoblje Ministarstvo financija regresno je naplatilo po protestiranim jamstvima iznos od 29.443.223,44 kuna, koji u cijelosti predstavlja izravne uplate u Državni proračun.

Sukladno Rješenju Trgovačkog suda u Splitu kojim je odobrena predstečajna nagodba za društvo Hoteli Podgora d.d. od 31. siječnja 2014. godine, društvo Hoteli Podgora d.d. uplatilo je u državni proračun iznos od 29.443.223,44 kuna koji se odnosi na glavnicu i redovne kamate, te tako u cijelosti otplatilo svoje dugovanje.

U navedenom razdoblju temeljem pravomoćnih sudskih Rješenja o zaključenim stečajnim postupcima i Rješenjima o brisanju subjekata iz sudskog registra Ministarstvo financija je iz poslovnih knjiga isknjižilo potraživanje prema:

* društvu Sušionica d.o.o. u stečaju, na ime glavnice iznos od 55.240.462,39 kuna te na ime zateznih kamata iznos od 35.520.925,08 kuna, ukupno je isknjiženo 90.761.387,47 kuna (Rješenje Tt-17/2214-2 od 29.03.2017.),
* PZ Nova zora, u stečaju, isknjižen je iznos na ime glavnice 11.098.509,88 kuna (Rješenje Tt-17/1110-2 od 17.03.2017.) te na ime zateznih kamata 10.780.756,24 kuna, ukupno je isknjiženo 21.879.266,12 kuna,
* Croatia pumpe d.d., u stečaju, isknjižen je iznos na ime glavnice 1.660.426,69 kuna (Rješenje Tt-15/29490 od 12.10.2015.) te na ime zateznih kamata 6.097.876,94 kuna, ukupno je isknjiženo 7.758.303,63 kuna,
* Laurus d.d., u stečaju, isknjižen je iznos na ime glavnice 2.480.811,67 kuna (Rješenje Tt-17/11549-2 od 28.12.2017.) te na ime zateznih kamata 314.181,97 kuna, ukupno je isknjiženo 2.794.993,64 kuna.

U navedenom razdoblju temeljem Sporazuma o uređenju međusobnih odnosa Ministarstvo financija je iz poslovnih knjiga isknjižilo potraživanje prema društvu Hoteli Jadran d.d. u ukupnom iznosu od 21.531.844,89 kuna, gdje je isknjižen iznos na ime glavnice u iznosu od 11.300.912,47 kuna te na ime zateznih kamata 10.230.932,42 kuna.

Potraživanja za isplaćena jamstva i obračunane zatezne kamate su koncem 2017. godine iskazana u iznosu 2.222.952.120,51 kn, od čega se iznos od 1.437.236.145,04 kuna odnosi na glavnicu te iznos od 785.715.975,47 kn na zateznu kamatu. Odnose se na potraživanja prijavljena u stečajnim postupcima u iznosu 660.416.191,55 kn, potraživanja prijavljena u predstečajnim nagodbama u iznosu 147.497.024,36 kn, potraživanja u postupku provedbe isknjiženja temeljem Odluka Vlade RH u iznosu 476.028.284,14 kn, potraživanja od trgovačkih društava u iznosu 753.853.509,29 kn i potraživanja od lokalnih jedinica u iznosu 185.157.111,17 kn. U odnosu na stanje koncem 2016. godine, ukupna potraživanja veća su za 136.702.996,14 kn, od čega se iznos od 119.726.757,92 kn odnosi na potraživanja za isplaćena jamstva te iznos od 16.976.238,22 kn na obračunane zatezne kamate.